text: Et celes s'en vont, le grant cours, 
   Droit au lieu que dire li oient. 
   Si tost que Cléomadès voient 
   Le reconnurent maintenant. 
   Et Cléomadès, tout errant, 
   Si tost que sa mere perçoit, 
   Encontre li s'en ala droit. 
   Moult très à point la salua. 
   Et sa mere mot ne sonna ; 
   Car n'avoit de parler povoir. 
   À terre la couvint cheöir 
   Si tost que ele vit celui 
   Qu'ele amoit plus que li n'autrui ; 
   Car ses cors porter ne povoit 
   La joie que ses cuers avoit.
   PageV02P177
   À terre cheöir la couvint, 
   Et Cléomadès avant vint ; 
   Moult doucement l'en releva. 
   Ses sereurs qui estoient là 
   L'ont tant baisié et acolé, 
   K'à pou que ne l'ont desciré. 
   Folio57v
   Tant l'ont estraint et enbracié, 
   Que ce fust à veöir pitié ; 
   Car de lui si grant joie avoient 
   K'assez conjoïr n'el povoient. 
  